依韻和原甫置酒蘭菊間
作者：梅堯臣
朝代：宋

paragraphs: 置酒蘭菊間，賓主適所適。
權豪自炎炎，下上走役役。
茲時况休沐，良可會朋戚。
流俗務趨喧，寧思事閑寂。
我輩豈其愚，歡言無吝色。
相與舉盃盂，高歌不知夕。
秋花未黄紫，秋雲多淡白。
但知沉醉歸，莫顧有吏責。
冠紼身外物，儻來安足惜。
吾貧喜從游，幸免挂錢僻。